《湘江静 题湘灵鼓瑟图。见黄韵珊词综续编》
清代·周星誉

廿四芙蓉明镜展。怅盈盈、袜罗尘软。铢衣蹙露，瑶弦汎月，写红兰幽怨。

一抹洞庭波，又惊起、楚天新雁。桂枝秋老，萍花夜凉，刚人与、碧云远。

北渚遥，南浦晚。寄瑶华、鲤鱼谁倩。明珰翠羽，相思那处，是黄陵祠畔。

斑竹锁秋烟，怕难寄、啼红一剪。跨鸾人去，愁边空剩，数峰青断。

作者简介：（1826—1884）浙江山阴人，原籍河南祥符，字畇叔，一字叔云。道光三十年进士，改庶吉士。历任江南道监察御史，礼部给事中，官至两广盐运使兼署广东按察使。为御史时，疏劾王有龄、何桂清，有直声。中法战争时，征兵筹饷以济刘永福。工诗词，曾办“益社”，一时名流云集。又善绘折枝花卉。有《沤堂诗词日记》、《传忠堂古文》。